Mi 9T गीकबेंच पर लिस्ट, Redmi K20 का ही अवतार होने के दावे को मिला बल  
शाओमी मी 9टी तीन रियर कैमरे और पॉप-अप सेल्फी कैमरे के साथ आएगा
4,000 एमएएच बैटरी की बैटरी से लैस होगा Mi 9T
48 मेगापिक्सल कैमरे के साथ आएगा Mi 9T
Mi 9T के लॉन्च की तारीख बेहद ही नज़दीक है। लेकिन अभी तक इस फोन के बारे में ज़्यादा जानकारी नहीं उपलब्ध है। पहले आई कई रिपोर्ट्स में दावा किया गया कि Mi 9T वाकई में Redmi K20 का ही ग्लोबल वेरिएंट है। लेकिन Mi 9T के टीज़र इमेज से साफ हुआ है कि यह कहीं से रेडमी के20 से मेल नहीं खाता। अब शाओमी मी 9टी को गीकबेंच वेबसाइट पर लिस्ट किए जाने की जानकारी मिली है। ऐसा प्रतीत होता है कि Mi 9T वाकई में ही Redmi K20 का रीब्रांडेड अवतार होगा।
बता दें कि गीकबेंच लिस्टिंग पर पूरी तरह से भरोसा नहीं किया जा सकता। क्योंकि इनकी नकल करना बेहद ही आसान है। संभव है कि ताज़ा लिस्टिंग के ज़रिए कोई शाओमी के प्रशंसकों से चुटकी ले रहा हो।
Geekbench लिस्टिंग के बारे में जानकारी Nashville Chatter द्वारा दी गई है। इसमें “da vinci” का भी ज़िक्र है। इस नाम के ज़िक्र के कारण ही माना जा रहा है कि मी 9टी वाकई में रेडमी के20 का ही अवतार होगा। क्योंकि “da vinci” रेडमी के20 का आंतरिक कंपनी नाम था।
लिस्टिंग से फोन में 6 जीबी रैम, एंड्रॉयड 9 पाई और ऑक्टा-कोर प्रोसेसर होने का पता चला है। प्रोसेसर की क्लॉक स्पीड 1.9 गीगाहर्ट्ज़ है। ये तीनों फीचर रेडमी के20 का भी हिस्सा हैं। संभव है कि Mi 9T के कई स्पेसिफिकेशन Redmi K20 वाले ही हों, लेकिन यह वाकई में रेडमी के20 का रीब्रांडेड अवतार ना हो।
इस बीच Xiaomi ने अपने शाओमी मी 9टी स्मार्टफोन के नए टीज़र भी ज़ारी कर दिए हैं। टीज़र से फोन में 3.5 एमएम ऑडियो जैक होने की पुष्टि हुई है। दूसरे टीज़र से फोन में 4,000 एमएएच बैटरी, क्वालकॉम स्नैपड्रैगन प्रोसेसर और 48 मेगापिक्सल कैमरा होने का पता चला है। पुराने टीज़र से पहले ही पता चल चुका है कि शाओमी मी 9टी तीन रियर कैमरे और पॉप-अप सेल्फी कैमरे के साथ आएगा।
याद रहे कि Xiaomi आधिकारिक तौर पर Mi 9T को 12 जून को लॉन्च करेगी।